b'\n_START_ARTICLE_\nMoshoeshoe\n_START_PARAGRAPH_\nMoshoeshoe (n. 1786 \xe2\x80\x93 11. maaliskuuta 1870 Thaba Bosiu) oli sothojen ensimm\xc3\xa4inen johtaja ja Basutomaan (nyk. Lesotho) perustaja._NEWLINE_Moshoeshoen is\xc3\xa4 Mokhachane oli sothoihin kuuluneen bamokoteli-klaanin p\xc3\xa4\xc3\xa4llikk\xc3\xb6._NEWLINE_Moshoeshoe perusti etel\xc3\xa4iselle Highveldille voimakkaan sothokuningaskunnan 1820- ja 1830-luvuilla mfecaneliikkeen seurauksena. H\xc3\xa4n linnoitti vahvasti Thaba Bosiun yl\xc3\xa4ng\xc3\xb6n ja rakensi suuren kuningaskunnan k\xc3\xa4ytt\xc3\xa4en t\xc3\xa4t\xc3\xa4 tukikohtanaan. Moshoeshoen kuningaskunta veti puoleensa ymp\xc3\xa4r\xc3\xb6ivien aluiden n\xc3\xa4l\xc3\xa4nh\xc3\xa4d\xc3\xa4n ja sotien vaivaamia ihmisi\xc3\xa4, jotka integroituivat yhteiskuntaan ja joiden t\xc3\xa4m\xc3\xa4n j\xc3\xa4lkeen katsottiin olevan sothoja. Moshoeshoe vahvisti valtakuntaansa my\xc3\xb6s sotilaallisesti hankkien aseita ja hevosia Kapmaasta. Moshoeshoe s\xc3\xa4ilytti diplomatian keinoin yst\xc3\xa4v\xc3\xa4lliset v\xc3\xa4lit naapurikuningaskuntiin ja maksoi ajoittain Shakalle suojelurahaa v\xc3\xa4ltt\xc3\xa4\xc3\xa4kseen sotaa. 1830-luvun puoleenv\xc3\xa4liin menness\xc3\xa4 valtion v\xc3\xa4kiluku oli kasvanut 30\xc2\xa0000 ihmiseen, ja se oli etel\xc3\xa4isen Highveldin suurin kuningaskunta._NEWLINE_Vuonna 1868 britit anneksoivat sothokuningaskunnan ja Moshoeshoen valta pieneni. Moshoeshoen j\xc3\xa4lkel\xc3\xa4inen Moshoeshoe II (1938\xe2\x80\x931996) nousi itsen\xc3\xa4isen Lesothon valtion ensimm\xc3\xa4iseksi kuninkaaksi.'